ธปท.ชี้ทุนไหลออกแค่ช่วงสั้น
ธปท.ชี้เงินทุนต่างชาติส่วนใหญ่ยังไม่ไหลออกจากไทย นักลงทุนยังเชื่อมั่นพื้นฐานเศรษฐกิจที่ยังมีโอกาสเติบโต
7 มิ.ย. 2556

ธปท.ชี้เงินทุนต่างชาติส่วนใหญ่ยังไม่ไหลออกจากไทย นักลงทุนยังเชื่อมั่นพื้นฐานเศรษฐกิจที่ยังมีโอกาสเติบโต 
นางสุชาดา กิระกุล ที่ปรึกษาผู้ว่าการธนาคารแห่งประเทศไทย (ธปท.) กล่าวว่า ภาวะเงินทุนไหลออกจากประเทศไทยในขณะนี้ยังไม่ใช่ภาวะที่น่ากังวล แม้ว่าจะมีนักลงทุนต่างชาติขายออกในตลาดหุ้นและตลาดพันธบัตรของไทย แต่ถึงที่สุดนักลงทุนต่างชาติส่วนใหญ่ยังเชื่อมั่นในพื้นฐานและแนวโน้มของเศรษฐกิจในภูมิภาคเอเชีย รวมทั้งไทย เพราะเป็นกลุ่มประเทศที่สำคัญที่มีแนวโน้มเติบโตได้ดี (Grow Area) และเงินที่ออกจากตลาดหุ้นและตลาดพันธบัตรของไทยก็น่าจะยังไม่ออกนอกประเทศ
“ดูโดยภาพรวมเศรษฐกิจไทยเรายังมีโอกาสจะเติบโตได้ในทิศทางที่ดี ถึงต่างชาติจะมีการขายหุ้นขายบอนด์ออก แต่เชื่อว่าเงินทั้งหมดยังไม่ได้ไหลออกจากไทย ส่วนใหญ่ยังอยู่ต่อ คาดว่าน่าจะยังพักอยู่ในบัญชีเงินบาทของผู้มีถิ่นฐานนอกประเทศ (NR) ต้องขอไปตรวจสอบดูก่อน” นางสุชาดากล่าว
ทั้งนี้ ก่อนหน้านี้พบยอดการขายหุ้นของนักลงทุนต่างชาติขายสุทธิตั้งแต่ 29 พ.ค.ถึง 4 มิ.ย.ที่ผ่านมา 18,535 ล้านบาท ส่วนตลาดบอนด์ตั้งแต่ 29 พ.ค.ถึง 3 มิ.ย.นักลงทุนต่างชาติขายออก 28,626 ล้านบาท